Gaoshi zhuan/卷1

被衣 Bei Yi
被衣者，堯時人也. 堯之師曰許由，許由之師曰齧缺，齧缺之師曰王倪，王倪之師曰被衣. 齧缺問道乎被衣，被衣曰：「若正汝形，一汝視，天和將至；攝汝知，一汝度，神將來舍. 德將為汝美，道將為汝居，汝瞳焉如新生之犢而無求其故. 」言未卒，齧缺睡寐. 被衣大悅，行歌而去之曰：「形若槁骸，心若死灰，真其實知，不以故自持，媒媒晦晦，無心而不可與謀. 彼何人哉！」

大道不鑿，至人秀世. 被衣冠出，超然釋智. 齧公聆教，無言相契. 暢懌長歌，冥筌排去.

王倪 Wang Ni
王倪者，堯時賢人也，師被衣. 齧缺又學於王倪，問道焉. 齧缺曰：「子知物之所同是乎？」曰：「吾惡乎知之. 」「子知子之所不知邪？」曰：「吾惡乎知之. 」「然則物無知邪？」曰：「吾惡乎知之. 雖然，嘗試言之. 庸詎知吾所謂知之非不知邪？庸詎知吾所謂不知之非知邪？且吾嘗試問乎汝：民溼寢則腰疾偏死，鰌然乎哉？木處則惴慄恂懼，猨猴然乎哉？三者孰知正處？民食芻豢，麋鹿食薦，蝍且甘帶，鴟鴉耆鼠，四者孰知正位？猨猵狙以為雌，麋與鹿交，鰌與魚游. 毛嬙、麗姬，人之所美也，魚見之深入，鳥見之高飛，麋鹿見之決驟. 四者孰知天下之正色哉？自我觀之，仁義之端，是非之塗，樊然殽亂，吾惡能知其辯！」齧缺曰：「子不知利害，則至人固不知利害乎？」王倪曰：「至人神矣，大澤焚而不能熱，河漢沍而不能寒，疾雷破山風振海而不能驚. 若然者，乘雲氣，騎日月，而遊乎四海之外，死生無變於已，而況利害之端乎？」

王倪天士，缺也問道. 育艾爾神，一綿虛抱. 寒暑何侵，風雷弗眊. 大準玄黃，權輿上教.

齧缺
齧缺者，堯時人也. 許由師事齧缺. 堯問於由曰：「齧缺可以配天乎？吾藉王倪以要之. 」許由曰：「殆哉！圾乎天下. 齧缺之為人也，聰明睿知，給數以敏，其性過人，而又乃以人受天. 彼審乎禁過，而不知過之所由生，與之配天乎？彼且乘人而無天. 方且本身而異形，方且尊知而火馳，方且為緒使，方且為物絯，方且四顧而物應，方且應眾宜，方且與物化而未始有恒，夫何足以配天乎？」

齧缺由師，蘊含上智. 至道相延，宗王祖被. 遐言未卒，呬然睡寐. 滅影山隅，弗求天配.

巢父 Chao Fu
巢父者，堯時隱人也. 山居，不營世利. 年老，以樹為巢而寢其上，故時人號曰巢父. 堯之讓許由也，由以告巢父，巢父曰：「汝何不隱汝形，藏汝光. 若非吾友也，擊其膺而下之. 」由悵然不自得，乃過清泠之水，洗其耳、拭其目，曰：「向聞貪言，負吾之友矣. 」遂去，終身不相見. 巢父鳥棲，弗營棟宇. 由進塵言，嚴揮不與. 乃臨其清，乃洗其耳. 箕頴高風，千齡無已.

許由 Xu You
許由字武仲，陽城槐里人也. 為人據義履方，邪席不坐，邪饍不食，後隱於沛澤之中. 堯讓天下於許由曰：「日月出矣，而爝火不息，其於光也，不亦難乎！時雨降矣，而猶浸灌，其於澤也，不亦勞乎！夫子立而天下治，而我猶尸之. 吾自視缺然，請致天下. 」許由曰：「子治天下，天下既已治也，而我猶代子，吾將為名乎？名者實之賓也，吾將為賓乎？鷦鷯巢於深林，不過一枝；偃鼠飲河，不過滿腹. 歸休乎君，予無所用天下為！庖人雖不治庖，尸祝不越樽俎而代之矣. 」不受而逃去. 齧缺遇許由曰：「子將奚之？」曰：「將逃堯. 」曰：「奚謂邪？」曰：「夫堯知賢人之利天下也，而不知其賊天下也，夫唯外乎賢者知之矣. 」由於是遁耕於中岳潁水之陽，箕山之下，終身無經天下色. 堯又召為九州長，由不欲聞之，洗耳於潁水濱. 時其友巢父牽犢欲飲之，見由洗耳，問其故，對曰：「堯欲召我為九州長，惡聞其聲，是故洗耳. 」巢父曰：子若處高岸深谷，人道不通，誰能見子？子故浮游，欲聞求其名譽，污吾犢口. 」牽犢上流飲之. 許由沒，葬箕山之巔，亦名許由山，在陽城之南十餘里. 堯因就其墓，號曰箕山公神，以配食五岳，世世奉祀，至今不絕也.

武仲潔修，毫邪不處. 黃屋將歸，紫芳高舉. 潁汲箕田，羞頹汗鄙. 俎豆公神，綿綿無已.

善卷
善卷者，古之賢人也. 堯聞得道，乃北面師之，及堯受終之後，舜又以天下讓卷. 卷曰：「昔唐氏之有天下，不教而民從之，不賞而民勸之，天下均平，百姓安靜，不知怨，不知喜. 今子盛為衣裳之服，以眩民目；繁調五音之聲，以亂民耳；丕作《皇韶》之樂，以愚民心. 天下之亂，從此始矣. 吾雖為之，其何益乎？予立于宇宙之中，冬衣皮毛，夏衣絺葛，春耕種，形足以勞動；秋收斂，身足以休食. 日出而作，日入而息，逍遙於天地之間，而心意自得. 吾何以天下為哉？悲夫子之不知余也！」遂不受去，入深山，莫知其處.

逖矣善卷，君堯北面. 鹿衣牧世，自臻從勸. 虞欽玄德，讓之赤縣. 貴適心神，永棲荒巘.

子州支父
子州支父者，堯時人也. 以堯天下讓許由，許由不受. 又讓於子州支父，子州支父曰：「以我為天子猶之可也？雖然，我適有幽憂之病，方且治之，未暇治天下也. 」舜又讓之，亦對之曰：「予適有幽憂之病，方且治之，未暇治天下也. 」

休休支父，道重八埏. 陰寢陽覺，神寂而恬. 巍巍二帝，大器告傳. 不遑長謝，繕性自全.